Document ID: 32001R0481

Neuvoston asetus (EY) N:o 481/2001,
annettu 6 päivänä maaliskuuta 2001,
Puolasta peräisin olevien tiettyjen jalostettujen maataloustuotteiden tuontia koskevista yksipuolisista siirtymätoimenpiteistä
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 133 artiklan,
ottaa huomioon komission ehdotuksen,
sekä katsoo seuraavaa:
(1) Neuvoston asetus (EY) N:o 377/2000(1) annettiin odotettaessa Keski- ja Itä-Euroopan maiden kanssa tehtyjen Eurooppa-sopimusten mukauttamispöytäkirjojen ja erityisesti niiden pöytäkirjoja n:o 3 koskevien osien voimaantuloa.
(2) Puolan kanssa tehdyn Eurooppa-sopimuksen kauppaan liittyvien määräysten mukauttamista koskevan pöytäkirjan virallista hyväksymismenettelyä ei saada päätökseen siten, että mukauttamispöytäkirja voisi tulla voimaan 1 päivänä tammikuuta 2001. Tämän vuoksi on tarpeen säätää Puolalle annettujen myönnytysten jatkamisesta yksipuolisina 31 päivään joulukuuta 2001.
(3) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(2) mukaisesti.
(4) Tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetussa komission asetuksessa (ETY) N:o 2454/93(3) kodifioidaan sellaisten tariffikiintiöiden hallinnointia koskevat säännökset, joita on sovellettava tuotteiden vapaaseen liikkeeseen luovutusta koskevien ilmoitusten vastaanottamispäivän mukaisessa aikajärjestyksessä,
ON ANTANUT TÄMÄN ASETUKSEN:
1 artikla
Tämän asetuksen liitteessä lueteltuihin Puolasta peräisin oleviin tavaroihin sovelletaan 1 päivästä tammikuuta 31 päivään joulukuuta 2001 myönnytyksiä mainitussa liitteessä vahvistettujen ehtojen mukaisesti. Tästä maasta yhteisöön suuntautuvassa tuonnissa sovellettavia alennettuja maatalouden maksuosia ja lisätulleja laskettaessa huomioon otettavat perusmäärät esitetään liitteessä olevassa taulukossa 3.
2 artikla
Jos Puola ei enää toteuta vastavuoroisia toimenpiteitä yhteisön hyväksi, komissio voi tämän asetuksen 3 artiklan 2 kohdassa tarkoitetun menettelyn mukaisesti keskeyttää 1 artiklassa säädettyjen toimenpiteiden soveltamisen.
3 artikla
1. Komissiota avustaa neuvoston asetuksen (EY) N:o 3448/93(4) 15 artiklassa tarkoitettu komitea, jäljempänä "komitea".
2. Jos tähän kohtaan viitataan, sovelletaan päätöksen 1999/468/EY 4 ja 7 artiklassa säädettyä menettelyä.
Päätöksen 1999/468/EY 4 artiklan 3 kohdassa tarkoitettu määräaika vahvistetaan yhdeksi kuukaudeksi.
3. Komitea vahvistaa työjärjestyksensä.
4 artikla
1. Puolan kanssa tehdyssä mukauttamispöytäkirjassa määrätyt jalostettujen maataloustuotteiden kauppaan sovellettavat myönnytykset korvaavat tämän asetuksen liitteessä vahvistetut myönnytykset
a) 1 päivästä tammikuuta 2001, jos mukauttamispöytäkirja on voimassa mainittuna päivänä; tai
b) mukauttamispöytäkirjan voimaantulopäivästä, jos mukauttamispöytäkirja tulee voimaan 1 päivän tammikuuta 2001 jälkeen.
2. Tässä asetuksessa säädettyjen toimenpiteiden täytäntöönpanoon sovellettavia yksityiskohtaisia sääntöjä sovelletaan myös Puolan mukauttamispöytäkirjassa määrättyihin vastaaviin toimenpiteisiin.
5 artikla
Komissio hallinnoi tämän asetuksen liitteessä olevassa taulukossa 1 tarkoitettuja kiintiöitä asetuksen (ETY) N:o 2454/93 308a-308c artiklan mukaisesti.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä maaliskuuta 2001.

Labels: 3
18
6